Document ID: 31999R1273

A Bizottság 1273/1999/EK rendelete
(1999. június 17.)
az 1998/1999., 1999/2000. és 2000/2001. gazdasági évben az olívaolaj termelési támogatási rendszerének alkalmazására vonatkozó részletes szabályok megállapításáról szóló 2366/98/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1638/98/EK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 5. cikke (11) bekezdésére,
tekintettel különösen az 1638/98/EK rendelet 4. cikkére,
tekintettel a legutóbb az 1639/98/EK rendelettel [3] módosított, az olívaolaj termelésére nyújtott támogatásra és az olívaolaj termelői szervezeteinek támogatására vonatkozó általános szabályok megállapításáról szóló, 1984. július 17-i 2261/84/EGK tanácsi rendeletre [4] és különösen annak 19. cikkére,
(1) mivel a 2366/98/EK bizottsági rendelet [5] 3. cikkének (2) bekezdése megállapítja, hogy a legutóbb a 2455/97/EK rendelettel [6] módosított 3061/84/EGK bizottsági rendelet [7] szerinti nyilatkozatokat az 1999/2000. és a 2000/01. gazdasági év folyamán teljes terméknyilatkozat váltja fel; mivel engedélyezni kell e felváltás előbbre hozatalát;
(2) mivel a 2366/98/EK rendelet 5. cikkének (2) bekezdése a 4. cikk alapján jóváhagyott programra utal; mivel tisztázni kell, hogy ez az utalás az 1638/98/EK rendelet 4. cikkére vonatkozik, amely meghatározza az 1998. május 1. után telepített további olajfákra a 2001. október 31. utáni támogatásokra való jogosultság feltételeit;
(3) mivel a 2261/84/EGK rendelet 18. cikkében említett olajbogyó-terméshozamok és olajhozamok meghatározására e rendelet május 31-ét tűzi ki a vonatkozó adatok továbbításának határidejéül az egyes azonos tulajdonságokkal rendelkező termelési övezetekre vonatkozó bontásban; mivel a 2366/98 rendelet 6. cikkét ehhez kell igazítani;
(4) mivel a 2366/98/EK rendelet 8. cikke az olajsajtoló-üzemek készletnyilvántartásai alapján havi kimutatások elküldését írja elő, amelyeket a szóban forgó hónapot követő hónap 10. napjáig kell eljuttatni a hatáskörrel rendelkező szerv és, adott esetben, az ellenőrző ügynökség részére; mivel néhány tagállamban gyakorlati adminisztratív okok miatt ezt a határidőt meg kell hosszabbítani egy nappal;
(5) mivel a 2366/98/EK rendelet 9. cikkének (1) bekezdése a keletkezett olívamaradék mennyiségének a készletnyilvántartásba átalányalapon történő napi bejegyzését írja elő; mivel a súly alapján történő bejegyzéssel kapcsolatban további rendelkezésekre van szükség;
(6) mivel a 2366/98/EK rendelet 9. cikke (2) bekezdésének a) pontjában szereplő nem megfelelő szóhasználatot módosítani kell;
(7) mivel a Tanács átmenetileg, a 2000/01. gazdasági évvel bezárólag módosította az olívaolaj piacának közös szervezését; mivel a Bizottságnak a termelésről a lehető legnagyobb mennyiségű megbízható statisztikai adattal kell rendelkeznie és 2001. előtt javaslatot kell terjesztenie a Tanács elé az olaj- és zsírágazat 2001. november 1-jétől alkalmazandó közös piaci szervezésére; mivel ennek érdekében adatokkal kell rendelkezni a termelő tagállamok olajbogyó- és olajhozamaival kapcsolatosan; mivel az összes érintett tagállam vonatkozásában közvetlenül összehasonlítható, a lehető legpontosabb információk beszerzése érdekében az 1999/2000. gazdasági évtől be kell vezetni a terméshozamoknak az ilyen összehasonlításokat lehetővé tevő értékelési módszerét; mivel a lehető legjellemzőbb eredmények elérése érdekében meg kell határozni e módszer részleteit, valamint azokat a regionális területeket, amelyekre vonatkozik;
(8) mivel az 1999/2000. gazdasági évtől kezdődően a 2366/98/EK rendelet 31. cikkében meghatározott ellenőrző ügynökségek ütemtervébe a hozambecslés módszerét magába foglaló tevékenységet is be kell építeni;
(9) mivel az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
A 2366/98/EK rendelet a következőképpen módosul:
1. a 3. cikk (2) bekezdése "az 1999/2000. és 2000/2001. gazdasági év folyamán" szövegrész előtt a "nem később, mint" szövegrésszel egészül ki;
2. az 5. cikk (2) bekezdésében a második albekezdés második francia bekezdésének a helyébe a következő rendelkezés lép:
"- a tervezett telepítés az 1638/98/EK rendelet 4. cikke szerint jóváhagyott program hatálya alá tartozó további olajfákat foglal-e magában, amelyek így 2001. október 31. után támogatásra jogosultak,";
3. a 6. cikk (3) bekezdésében a "legkésőbb 1999. augusztus 1-jéig" szövegrészt el kell hagyni;
4. a 8. cikk b) pontjának második francia bekezdésében a "tizedik napja előtt" szövegrész helyébe a "tizedik napjánál nem később" szövegrész kerül;
5. a 9. cikk (1) bekezdésének e) pontja helyébe a következő rendelkezés lép:
"e) a keletkezett olívamaradék mennyisége mérlegeléssel vagy átalányalapon megállapítva.";
6. a 9. cikk (2) bekezdésének a) pontjában a "kisajtolt" szó helyébe a "kinyert" szó lép.
2. cikk
A 2366/98/EK rendelet a következőképpen módosul:
1. a 6. cikk helyébe a következő rendelkezés lép:
"6. cikk
(1) A 2261/84/EGK rendelet 18. cikkében említett olajbogyó-terméshozamoknak és olajhozamoknak legkésőbb a szóban forgó gazdasági év május 31-ig történő meghatározásához a termelő tagállamok a következőket bocsátják a Bizottság rendelkezésére:
a) a (3) bekezdésben említett valamennyi azonos tulajdonságokkal rendelkező övezetre vonatkozóan, az említett bekezdésben a szóban forgó adatok tekintetében megjelölt módszernek megfelelően:
- egy olajfára jutó átlagos olajbogyó-terméshozam kilogrammban megadva, azon olajfákra, amelyekről az olajbogyót olajkészítés céljából takarították be,
- az olajbogyó-terméshozamok regionális körzetenként történő becslésének céljából megfigyelt minta megoszlásának értékelését segítő tényezők;
b) a (2) bekezdésben említett valamennyi regionális körzetre vonatkozóan, az említett bekezdésben a szóban forgó adatok tekintetében megjelölt módszernek megfelelően:
- egy olajfára jutó átlagos olajbogyó-terméshozam kilogrammban megadva, azon olajfákra, amelyekről az olajbogyót olajkészítés céljából takarították be, valamint a becslés pontossága,
- azon fák átlagos százalékos aránya a bevallott teljes famennyiségre vetítve, amelyekről olívaolaj-készítés céljából takarították be a termést, valamint a becslés pontossága,
- az egy kilogramm olajbogyóra jutó összes szűz olívaolaj átlagos hozama, és a (4) bekezdésnek megfelelően számított lampante szűz olívaolaj, közönséges szűz olívaolaj, szűz olívaolaj és extra szűz olívaolaj átlagos százalékos aránya;
c) az összes érintett tagállam vonatkozásában az a) és b) pontban említett eredmények alapján végzett értékelés:
- azon fák egységére jutó olajbogyó- és olívaolaj-hozam, amelyekről a termést betakarították,
- az említett fák százalékos aránya és száma,
- a lampante szűz olívaolaj, a közönséges szűz olívaolaj, a szűz olívaolaj és az extra szűz olívaolaj százalékos aránya és termelt mennyisége.
(2) A regionális körzetek a mellékletben kerülnek meghatározásra.
A 28. cikkben foglaltakat nem érintve egy 100 gazdaságból összeállított mintát kell megfigyelni minden regionális körzetben a termésnyilatkozatok ellenőrzése és a következők rögzítése céljából:
- azon olajfák száma összesen, amelyekről az olajbogyót olajkészítés céljából takarították be,
- az olajsajtoló-üzemekbe szállított olajbogyó-mennyiségek.
Az adatokat egy alkalmas időpontban, a helyszínen rögzítik. Amennyiben egy gazdaság többször is szállít, szállítmányai közül legalább egyet helyszíni ellenőrzésre kell bocsátani. Rendszert kell bevezetni az adatok minőségellenőrzésére. A számításokból a nem megbízható adatokat ki kell zárni.
A megfigyelésre szánt gazdaságok által alkotott mintát szúrópróbaszerűen kell összeállítani az összes olyan mezőgazdasági üzemből, amelyek támogatási kérelmet nyújtottak be a hozambecslés tárgyévét megelőző két gazdasági év valamelyikében. A gazdaságok tagolása az alábbiak szerint történik:
- a (3) bekezdésben említett azonos tulajdonságokkal rendelkező övezet,
- üzemméret,
- adott esetben további szempontok, amelyeket a tagállam szükségesnek ítél.
A minták nemzeti szinten történő előkészítése és sorsolása több országos szerv szakértőinek, valamint adott esetben a Bizottság szakértőinek jelenlétében történik.
A támogatások elnyeréséhez az olajbogyó-termelők szükség esetén közreműködnek a hozamok becslésében.
(3) Az azonos tulajdonságokkal rendelkező övezeteket a tagállamok határozzák meg, különösen a következők figyelembevételével:
- a terület földrajzi elhelyezkedése és agronómiai jellemzői,
- az uralkodó fajták, az olajfák kora és a koronaalakító metszés leggyakrabban alkalmazott formája,
- korlátozott számú és időben állandó övezetek szükségessége, amelyek nem lépik túl a regionális körzetek határait.
A tagállamok adott gazdasági év január 1. előtt eljuttatják a Bizottságnak a kijelölt azonos tulajdonságokkal rendelkező övezetek listáját és azok leírását, vagy a már korábban összeállított lista megfelelőképpen indokolt módosításait.
A tagállamok minden azonos tulajdonságokkal rendelkező övezeten belül mintavételi tervet és olyan módszert dolgoznak ki, amely lehetővé teszi a szakértők számára az olyan olajfák egységére jutó átlagos olajbogyóhozam becslését, amelyekről az olajbogyót olajkészítés céljából takarították be.
Amennyiben a szakértők által az azonos tulajdonságokkal rendelkező övezetek szerint megbecsült összesített átlagos hozamok a regionális körzet szintjén nem esnek egybe a gazdaságoknak a (2) bekezdésben előírt megfigyeléséből számított átlagos hozam konfidencia intervallumával, akkor a szakértői becsléseket ennek megfelelően ki kell igazítani.
(4) Az összes szűz olívaolajnak az 1 kilogramm olajbogyóra vetített átlagos hozamát és a szűz olívaolajok különböző kategóriáinak százalékos arányát azoknak az eredményeknek az alapján állapítják meg, amelyeket az adott gazdasági évre vonatkozóan a 30. cikk (1) bekezdésének első albekezdése szerinti mélyreható ellenőrzés alá eső, engedélyezett olajsajtoló-üzemek adnak meg.
A regionális körzetek eredményeinek kiszámítása az ellenőrzött olajsajtoló-üzemek adataiból történik, amelyeket a szóban forgó körzet említett olajsajtoló-üzemei által feldolgozott olajbogyó-mennyiségek figyelembevételével összesítettek.
(5) A tagállamok az adott gazdasági év január 1-je előtt értesítik a Bizottságot az egyes regionális körzetek olajbogyó- és olívaolaj-hozamainak, a szakértői becslések és a megelőző gazdasági évek megfelelő adatainak figyelembevételével kialakított előzetes becsléséről.";
2. A 2366/98/EK rendelet e rendelet mellékletével egészül ki.
3. cikk
A 2366/98/EK rendelet 31. cikkének első bekezdése helyébe a következő rendelkezés lép:
"Amennyiben az e rendeletben meghatározott ellenőrzések végrehajtásának feladatával egy ügynökséget bíznak meg, akkor az az olajbogyó- és olívaolaj-hozamoknak a 6. cikkben említett körzetenként történő értékelését is elvégzi. Ez a tevékenység szerepel az ügynökségnek a 27/85/EGK rendelet 3. és 4. cikkével összhangban összeállított ütemtervében."
4. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Azonban a 2. cikket 1999. július 1-jétől, a 3. cikket 1999. november 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. június 17-én.

Labels: 17
19
5